ȘCOALA PE PLANETA XILON (2)

Elevii primiseră ceva de lucrat în echipe. Erau la ora de astronomie. Împreună cu un coleg, Alex trebuia să ia globuri de diverse culori și mărimi, care pluteau într-o cutie, și să le aranjeze pe niște fire transparente în jurul unui glob mai mare, soarele. Sferele reprezentau planetele și principalii sateliți din sistemul solar al Xilonului. Toate trebuiau așezate în jurul soarelui, în ordinea și la distanța corectă față de acesta. Dacă lucra bine, la sfârșit, toate planetele începeau să se învârtă în jurul Soarelui, exact ca în realitate.

La început, activitatea îi plăcu. Îl fascina modul cum pluteau micile sfere prin aer în jurul globului mare ce reprezenta soarele. Dar, în scurt timp, exercițiul i se păru prea greu pentru el. Sistemul solar xilonian era mai mare decât cel al Pământului, avea 20 de planete și era ușor să le încurci, deși lecțiile despre ele fuseseră foarte interesante.

Planetele le fuseseră prezentate prin imagini în relief, pe care puteai să le atingi, așa încât simțeai cu mâna ta cum e solul lor, mai moale, mai dur, mai umed sau mai uscat. Erau chiar calde sau reci la pipăit, după cum planeta respectivă era mai aproape sau mai departe de Soare.

Urmăreau și filme 3D, bineînțeles. O dată, făcuseră o călătorie virtuală pe planeta Olina, într-o capsulă, cu o mască specială pe întreaga față. Acolo, i se păruse că merge pe suprafața planetei, îmbrăcat în costumul de protecție. Simțise frigul, auzise șuieratul vântului care bătea, simțise mirosul ciudat de pe acea planetă. Se înghesuise, împreună cu colegii, într-un mic adăpost și trebuiseră să împartă proviziile și să repare nava. Era ca și cum s-ar fi văzut jucând într-un film. Așa, nu aveai cum să nu-ți amintești toate detaliile despre Olina.

Fusese atât de sigur pe el înainte de test! Cum ar fi putut să uite toate minunățiile pe care le văzuse în ultimele zile?

Dar, când să formeze sistemul solar, toate imaginile începuseră să i se învârtă prin minte, într-un talmeș-balmeș din care nu mai înțelegea nimic! Mai mult, se nimerise în echipă cu Xon. Unul dintre cei mai nesuferiți din clasă! Încă din prima zi fusese gata-gata să se ia la bătaie cu el, când xilonianul îl strigase „monstru cu viermi în loc de picioare”, și numai intervenția profesorului-robot îi oprise.

Cei doi nu se împrieteniseră nici acum, ci se certau întruna și nu erau de acord cu așezarea nici unei planete. „Asta-mi lipsește, să nu trec testul din cauza lui!”, bombăni Alex, neîndrăznind să vorbească tare, de frica robotului.

Fragment din romanul **Alex Blue, băiatul extraterestru** de Cristina Centea, ed. Polirom, 2020

Răspunde la următoarele întrebări:

1. Cum se învață despre planete la școala xiloniană?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. De ce este dificil pentru Alex să memoreze sistemul solar xilonian?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Ce crezi că va face Alex până la finalul testului?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Găsește cuvinte cu înțeles asemănător:

prezentat —

a fascina —

protecție —

provizii —

nesuferit —